text: আওয়ামী লীগ সরকার আমসহ আঁটি খেয়ে ফেলছে : এরশাদ
  জামালপুর প্রতিনিধি: বর্তমান আওয়ামী লীগ সরকার আমসহ আঁটি চুষে খেয়ে ফেলছে বলে মন্তব্য করেছেন জাতীয় পার্টির চেয়ারম্যান (জাপা) হুসেইন মুহম্মদ এরশাদ।
  রবিবার দুপুরে জামালপুর পাবলিক হল মিলনায়তনে জেলা জাতীয় পার্টির দ্বি-বার্ষিক কাউন্সিল অধিবেশনে প্রধান অতিথির বক্তব্যে এসব কথা বলেন তিনি।	তিনি বলেন, আওয়ামী লীগ দেশে দুঃশাসনের রাজত্ব কায়েম করেছেন। দেশে একের পর এক হত্যা খুন, অপরহণ বেড়েই চলেছে। পুলিশ দিয়ে এ সরকার ক্ষমতায় টিকে আছে।
  এরশাদ বলেন, 'গত কয়েক দিন আগে চার শিশুর লাশ উদ্ধার হয়েছে। পত্রিকায় দেখলাম আজও দুটি শিশুর লাশ পাওয়া গেছে। এ সরকারের হাতে আজ কেউ নিরাপদ নয়। আমরা এই সরকারের সকল প্রভাব থেকে মুক্তি পেতে চাই।'
  জাতীয় পার্টি আগামীতে ৩শ' আসনে নির্বাচন করবে। ঘুমন্ত জাতীয় পার্টি আজ জেগে উঠেছে মন্তব্য করে এরশাদ বলেন, 'আগামী নির্বাচনে আমরা ১৫১টি আসন নিয়ে ক্ষমতায় যেতে চাই। এজন্য এখন থেকেই জাতীয় পার্টির সকল নেতাকর্মীকে প্রস্তুত থেকে মাঠে কাজ করতে হবে।'
  তিনি বলেন, 'আগামী নির্বাচনের ফলাফল কী হবে তা আমরা জানি। তবে এর মধ্যে থেকেই আমাদের নির্বাচনে যেতে হবে।'
  জামালপুর জেলা জাতীয় পার্টির সভাপতি এম এ সাত্তারের সভাপতিত্বে অনুষ্ঠানে বিশেষ অতিথি হিসেবে উপস্থিত থেকে বক্তব্য রাখেন─ জাতীয় পার্টির মহাসচিব এ বি এম রুহুল আমীন হাওলাদার, কো-চেয়ারম্যান জি এম কাদের, জাতীয় পার্টির প্রেসিডিয়াম সদস্য এস এম, ফয়সাল চিশতী, কেন্দ্রীয় কমিটির সাংগঠনিক সম্পাদক তরুণ বসু, জেলা জাতীয় পার্টির সিনিয়র সহ-সভাপতি হাফিজুর রহমান বাদশা, যুগ্ম-সাধারণ সম্পাদক শফিউল ইসলাম সফি, সাংগঠনিক সম্পাদক জাকির হোসেন খান প্রমুখ। এডিটর ইন চিফঃ আমিরুল ইসলাম